इमलिया गांव में बजरी में दबी मिली तीन सौ साल पुरानी मूर्ति
गांवइमलिया में बाड़े में रखी बजरी में दबी सात पत्थर की मूर्तियां मिली हैं। बादामी रंग की बलुआ पत्थर की ये मूर्तियां उत्तर-मध्य काल की करीब 300 वर्ष पुरानी बताई जा रही है। सभी मूर्तियां संकीर्तन मंडली के सदस्यों की मुद्रा में है। सूचना पर पुलिस ने मौके पर पहुंच कर मूर्तियों को जब्त कर लिया है तथा पुरातत्व विभाग के अधिकारियों को सूचना दी है। जब्त मूर्तियाें में तीन खंडित भी हैं। जानकारी के अनुसार गांव इमलिया में विजयराम गुर्जर के बाड़े में रखी बजरी के पास सुबह कुछ बच्चे खेल रहे थे। बजरी को कुरेदने पर बच्चों को उसमें दबी मूर्तियां दिखी तो उन्होंने उनको बजरी से बाहर निकाल लिया।
सूचना पर मौके पर ग्रामीण एकत्र हो गए तथा मूर्तियाें को धार्मिक मानते हुए पास ही पहाड़ी पर बने प्राकृतिक कुंड पर स्थित सिद्ध बाबा के स्थान के पास एक छोटी सी गुफा के मुहाने पर रख दिया। बाद में दोपहर को पुलिस को मूर्तियां मिलने की सूचना मिली तो एसएचओ राजेश पाठक, बीट अधिकारी बदन सिंह मय जाब्ते के मौके पर पहुंचे तथा ग्रामीणों से मूर्तियाें के मिलने को लेकर जानकारी लेकर मूर्तियाें को जब्त कर अपने साथ थाने ले आए।
पुलिस ने बताया कि विजयराम पिछले करीब 10-15 सालों से इस बाड़े में नहीं रहता है तथा यह बाड़ा खंडहरनुमा पड़ा हुआ है। हालांकि पुलिस को विजयराम गांव में नहीं मिला। मिली मूर्तियां किसी संकीर्तन मंडली के सदस्यों की प्रतीत हो रही है।
मूर्तियाें में कीर्तन मंडल के सदस्य सारंगी, खड़ताल आदि वाद्य यंत्र बजाने की मुद्रा में हैं। एसएचओ राजेश पाठक ने बताया कि मूर्तियाें को जब्त कर आर्कियोलॉजी विभाग के अधिकारियों को सूचना दी गई है। प्रथम दृष्टया मूर्तियाें के चोरी कर यहां लाने की संभावना लग रही है। मूर्तियां यहां तक कैसे पहुंची इस बारे में पड़ताल की जा रही है।
बयाना. इमलिया गांव में मिली पत्थर की पुरानी मूर्तियां।
धरोहर
bho_Deva hin_Deva hin_Deva hin_Deva hin_Deva hin_Deva bho_Deva